
Fénykor és hanyatlás: imperialista és nacionalista ideológiák J. G. Farrell Birodalom trilógiájában

Dolgozatomban J.G. Farrell Birodalom trilógiáját veszem nagyító alá, pontosabban azt, hogy Farrellnek a Brit Birodalom idejében domináns ideológiákról alkotott véleménye hogyan tükröződik a regényeiben. 
A Birodalom trilógiát alkotó regények a gyarmatbirodalom bukásához vezető történelmi eseményeket dolgoznak fel (az első kötet az 1919-21-es zavaros ír helyzetet írja le, a második az 1857-es indiai szipojlázadás alatt elhíresült Lucknow város ostromának történetére épül, míg az utolsó rész az egyik legfontosabb távol-keleti gyarmat, Szingapúr második világháború alatti japán kézre való kerülését dramatizálja), a trilógia alapján azonban nem csak a Birodalom hanyatlását, hanem annak a regények keletkezésének idejében megjelenő következményeit is vizsgálni lehet. 
Jelen dolgozatban arra keresek választ, hogy Farrell milyen lehetséges megoldásokat vázol fel műveiben a Brit Birodalom szétesése utáni egyik legnagyobb problémára, a brit és az angol nemzeti identitások válságára. 



